SET พรุ่งนี้รีบาวด์ สัญญาณเทคนิคหนุนเล่นสั้น
บล.ซีไอเอ็มบี (ประเทศไทย) เชื่อว่าตลาดฯจะรีบาวด์ต่อเนื่อง ตามสัญญาณเทคนิคเก็งกำไรระยะสั้น พร้อมให้แนวรับ 1,375 จุด ส่วนแนวต้าน 1,385-1,390 จุด
23 ก.ย. 2558

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทยในช่วงเช้า (23 ก.ย.) ปรับตัวลงตามตลาดต่างประเทศ ทั้งตลาดหุ้นอื่นในภูมิภาคเอเชียที่ส่วนใหญ่ติดลบตามตลาดสหรัฐฯ และตลาดยุโรปเมื่อคืนที่ผ่านมา โดยมีปัจจัยลบจากตัวเลข PMI ภาคการผลิตเบื้องต้นของจีนออกมาไม่ดี
อย่างไรก็ตาม ช่วงบ่ายดัชนีฯสามารถรีบาวด์ได้ตามสัญญาณทางเทคนิค และความคาดหวังในสัปดาห์หน้าจะมีการทำ Window Dressing ก่อนปิดงบฯไตรมาส 3/58 ทั้งนี้ ยังต้องติดตามตัวเลขเศรษฐกิจของสหรัฐและยุโรปที่จะทยอยออกมา
“บ้านเราตอนนี้ยังไม่ได้มีปัจจัยบวกใหม่ๆ เข้ามา และยังมีปัจจัยในต่างประเทศเข้ามากระทบอย่างต่อเนื่อง แต่มองว่าปัจจัยภายนอกต่างๆ ที่เกิดขึ้นในตอนนี้ยังไม่กระทบพื้นฐานให้เปลี่ยนแปลง ซึ่งตลาดฯบ้านเราเองปรับตัวลดลงมาต่อเนื่องหลายวัน ขณะที่สัญญาณทางเทคนิคดี ทำให้ช่วงเช้าที่ดัชนีลงแรง แล้วช่วงบ่ายสามารถรีบาวด์ขึ้นมาได้บ้าง” นายธีรวุฒิกล่าว
แนวโน้มการลงทุนในวันพรุ่งนี้ (24 ก.ย.) เชื่อว่าตลาดฯจะรีบาวด์ต่อเนื่อง ตามสัญญาณเทคนิคเก็งกำไรระยะสั้น พร้อมให้แนวรับ 1,375 จุด ส่วนแนวต้าน 1,385-1,390 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
SCC ปิดที่ 472.00 บาท ลดลง 20.00 บาท
JAS ปิดที่ 5.70 บาท ลดลง 0.05 บาท
KTB ปิดที่ 17.10 บาท ลดลง 0.20 บาท
SCB ปิดที่ 136.00 บาท ลดลง 3.50 บาท
INTUCH ปิดที่ 74.50 บาท ลดลง 0.50 บาท
 
ที่มา: สำนักข่าวอินโฟเควสท์